Il-Kummissjoni Ewropea - Stqarrija għall-istampa Adottati l-118-il Programm ta' Żvilupp Rurali kollha Brussell, il-11ta' dicembru 2015 L-adozzjoni tal-lum tal-Programm ta' Żvilupp Rurali (PŻR) tal-Greċja timmarka t-tmiem tal-proċess ta' adozzjoni għall-118-il programm kollha għall-perjodu 2014-2020. B'valur ta' EUR 99.6 biljun iffinanzjati mill-Fond Agrikolu Ewropew għall-Iżvilupp Rurali (FAEŻR), u b'EUR 60.6 biljun oħra ta' kofinanzjament minn fondi pubbliċi nazzjonali jew reġjonali jew minn investimenti privati, il-PŻR se jgħinu liż-żoni rurali u komunitajiet Ewropej jiffaċċjaw l-isfidi ekonomiċi, ambjentali u soċjali attwali, u jieħdu vantaġġ mill-opportunitajiet li jiltaqgħu magħhom. Waqt li kien qed jikkommemora dan l-avveniment, il-Kummissarju Phil Hogan qal: "Il-Programmi ta' Żvilupp Rurali jiffokaw fuq l-impjiegi, it-tkabbir, l-investiment u l-kompetittività fiż-żoni rurali tal- Ewropa. L-għan huwa li ż-żoni rurali u l-komunitajiet jingħataw is-setgħa biex jiffaċċjaw il-firxa wiesgħa ta' sfidi u opportunitajiet li jiltaqgħu magħhom fis-seklu 21: ta' natura ekonomika, soċjali u ambjentali. Permezz ta' investiment intelliġenti u strateġiku, il-PŻR se jistimulaw it-tiġdid ġenerazzjonali u joħolqu l-kundizzjonijiet meħtieġa għal ekonomija, soċjetà u ambjent rurali vibranti. Minħabba l-COP21 (Konferenza tal-Partijiet, 21) li qed issir f'Pariġi, huwa inevitabbli li ssir enfasi biex tiġi indirizzata l-isfida klimatika konsiderevoli, u l-Programm ta' Żvilupp Rurali għandu rwol sinifikanti x'jikkontribwixxi biex din l-isfida tiġi ffaċċata." Ir-reġjuni prevalentement rurali jirrappreżentaw 52% mit-territorju tal-UE u għandhom popolazzjoni ta' 112.1 miljun ruħ. Id-differenzi bejn dawn ir-reġjuni huma sinifikanti u l-isfidi li jiltaqgħu magħhom jirriflettu ħafna ċirkostanzi differenti. Huwa għalhekk li l-Kummissjoni tipprovdi aktar flessibbiltà lill-Istati Membri, sabiex l-appoġġ jiġi mfassal aktar skont il-ħtiġijiet partikolari ta' kull reġjun jew pajjiż u tingħata enfasi akbar fuq is-sussidjarjetà. B'dan il-mod, l-Istati Membri jkunu jistgħu jibnu l-programmi nazzjonali jew reġjonali tagħhom stess, fejn jitqiesu dawn il-ħtiġijiet partikolari, abbażi ta' mill-inqas erbgħa mis-sitt prijoritajiet komuni. l-għarfien u l-innovazzjoni, il- kompetittività, l-organizzazzjoni aħjar tal-katina tal-provvista tal-ikel, il-preservazzjoni tal- ekosistemi, l-effiċjenza fir-riżorsi u l-inklużjoni soċjali. Dawn il-prijoritajiet jirriflettu wkoll kemm il- finanzjament tal-PŻR iħalli impatt ta' benefiċċju fuq is-soċjetà inġenerali u mhux fuq l-azjendi agrikoli u l-komunitajiet rurali l-oħra biss. Pereżempju, l-awtoritajiet Pollakki ddeċidew li jiddedikaw terz tal-finanzjament tal-PŻR tagħhom għat-titjib tal-kompetittività u tal-vijabbiltà tal-azjendi agrikoli, permezz ta' programm li se jipprovdi appoġġ għall-investiment lil madwar 200 000 azjenda agrikola u aktar minn 1 800 grupp ta' produtturi, bl-għan li jiġu ġġenerati eluf ta' impjiegi. L-appoġġ għall-istabbiliment ta' bdiewa żgħażagħ huwa inkluż f'ħafna programmi reġjonali, bħal dawk ta' Picardie u ta' Basse-Normandie fi Franza. L-azzjoni klimatika hija waħda mill-aktar prijoritajiet frekwenti tal-proġetti fil-PŻR nazzjonali u reġjonali. Pereżempju, l-Awstrija allokat 71% tal-appoġġ tagħha biex ittejjeb il-ġestjoni tar-riżorsi naturali u biex tinkoraġġixxi l-prattiki tal-biedja li ma jagħmlux ħsara lill-ambjent, bl-għan li jkollha 83% tal- art agrikola tagħha soġġetta għal kuntratti biex tappoġġja t-titjib tal-bijodiversità u 75% biex tittejjeb il-kwalità tal-ilma. Bl-istess mod, il-prijorità ċentrali tal-PŻR tal-Irlanda hija r-restawr, il-preservazzjoni u t-tisħiħ tal- ekosistemi relatati mal-agrikoltura u l-forestrija. Tliet kwarti tal-finanzjament totali li jingħata lill- Irlanda jiġu allokati għal din il-prijorità. Il-konnessjoni taż-żoni rurali u t-titjib tal-infrastruttura huwa prerekwiżit importanti għall- kompetittività. Fl-Italja, il-PŻR ta' Calabria se jikkontribwixxi għall-inklużjoni soċjali u għall-iżvilupp ekonomiku fiż-żoni rurali billi jiffaċilita l-aċċess għall-infrastruttura tal-broadband imtejba għal madwar 48 % tal-popolazzjoni rurali. Xi wħud mill-kisbiet ġenerali mistennija għall-perjodu 2014-2020 huma deskritti f'din l-iskeda. L- implimentazzjoni u l-impatt tal-Programmi ta' Żvilupp Rurali jiġu ssorveljati u evalwati fid-dettall. Il- konklużjonijiet jistgħu jinsabu fir-rapporti ppubblikati fis-sit web tal-Kummissjoni. Kuntest L-appoġġ għall-Iżvilupp Rurali huwa t-tieni Pilastru tal-Politika Agrikola Komuni. Huwa jipprovdi lill- Istati Membri b'pakkett ta' finanzjament tal-UE għall-immaniġġjar - fil-livell nazzjonali jew reġjonali - tal-programmi kofinanzjati pluriennali. B'kollox, huma previsti 118-il-programm b'valur totali ta' EUR 99.6 biljun għat-28 Stati Membri kollha (aktar mill-EUR 95.6 biljun imħabbar sena ilu minħabba trasferimenti mill-ewwel pilastru). Ir-Regolament il-ġdid dwar l-Iżvilupp Rurali (ir-Regolament (UE) Nru 1305/2013) għall-perjodu 2014-2020 jindirizza sitt prijoritajiet ekonomiċi, ambjentali u soċjali. Il-programmi fihom miri ċari li jistabbilixxu dak li għandu jintlaħaq. Barra minn hekk, sabiex l- azzjonijiet jiġu kkoordinati aħjar u sabiex jiġu massimizzati s-sinerġiji mal-Fondi Strutturali u ta' Investiment Ewropej l-oħra (FSIE), sar ftehim ta' sħubija ma' kull Stat Membru. Dawn il-ftehimiet jenfasizzaw l-istrateġija globali tal-investiment strutturali ffinanzjat mill-UE. B'baġit ta' EUR 454 biljun għall-perjodu 2014-2020, l-FSIE huma l-għodda prinċipali ta' politika ta' investiment tal-UE. Skeda dwar xi wħud mill-kisbiet mistennija mill-programmi tal-perjodu 2014-2020.. Ħarsa ġenerali tal-118-il Programm ta' Żvilupp Rurali kollha għall-perjodu 2014-20020. Aktar informazzjoni dwar il-politika ta' żvilupp rurali tal-UE. Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Adottati_l-118-il_Programm_ta___vilupp_Rurali_kollha.pdf